《邑侯刘谦山先生于去夏受代晋省，邑人士群赋诗歌以志别，时予奉讳家居，未与其盛，今夏既释服，追赋一律》
清代·王家枚

六年政绩著江乡，去后人思茇舍棠。风雅于今孔北海，循良媲昔召南阳。

胡祆咸詟丰裁峻，广厦群欣芘荫长。愧我未曾亲祖饯，聊将舆诵托篇章。

作者简介：字吉丞，泰阶子。工词章，兼擅考据。南菁书院高才生，为院长黄元同、缪筱珊诸先生所激赏。对于乡邦文献亦所究心，刊有重思斋丛书，以郡优廪生中式。光绪甲午举人，屡试春官不第。科举废后，纳赀官内阁中书。旋改主事，甫到部，遽患咯血症，竟以不起。著有国朝汉学师承记，晋书集注，贡息甫年谱，龙砂志略，龙砂诗存，梓里咫闻录，重思斋诗存、文存各若干卷。邑续志传文苑。